Predkladacia správa

V Slovenskej republike pôsobí 17 registrovaných cirkví a náboženských spoločností, ku ktorým sa podľa sčítania obyvateľstva z roku 2001 hlási až 84% občanov SR. Tie cirkvi a náboženské spoločnosti, ktoré vyvíjali svoju činnosť k 1. septembru 1991 zo zákona alebo na základe štátneho súhlasu sa automaticky považujú za registrované bez ohľadu na počet ich členov. Ide predovšetkým o Ústredný zväz židovských náboženských obcí a väčšinu protestantských denominácií, ktoré majú počet veriacich od niekoľko sto do niekoľko tisíc.
Na získanie statusu registrovanej cirkvi je okrem splnenia formálnych administratívnych náležitostí potrebné predložiť Ministerstvu kultúry SR minimálne 20 tisíc podpisov plnoletých osôb s trvalým pobytom na území SR hlásiacich sa k cirkvi, ktorá požaduje túto registráciu. 
Ministerstvo kultúry SR zastáva názor, že základné ľudské práva a slobody majú rovnakým spôsobom zabezpečené členovia registrovaných aj neregistrovaných cirkví a náboženských spoločností. Každý má právo slobodne prejavovať svoje náboženstvo alebo vieru sám alebo spoločne s inými, súkromne alebo verejne, bohoslužbou, vyučovaním, náboženskými úkonmi alebo zachovávaním obradov. Reálnym dôkazom náboženskej slobody je aj rozširujúca sa činnosť mnohých netradičných náboženských zoskupení, ktorých počet odborníci odhadujú na približne 50 väčších spoločenstiev. 
Nárokové práva smerom k štátu však cirkev získava až svojou registráciou ako uznanie jej etablovania a spoločenskej prospešnosti zo strany spoločnosti. Medzi tieto nároky patrí predovšetkým možnosť požadovať od štátu finančnú podporu na platy duchovných a prevádzkové náklady na chod ústredia cirkvi, možnosť oslobodenia od miestnych daní, právo na výnimky zo Zákonníka práce, právo vyučovať náboženstvo na štátnych školách, právo zriadiť cirkevné školy, účelové zariadenia sociálneho a charitatívneho charakteru (nemocnice, domovy dôchodcov, hospice), právo cirkevného sobášenia a pochovávania, vykonávať duchovenskú službu v armáde, polícii,  väzniciach a štátnych zdravotníckych a sociálnych zariadeniach, právo na vstup do verejnoprávnych médií a právo na mlčanlivosť duchovných. 
Vzhľadom k historickému kontextu a tradičnému postaveniu a miestu cirkví a náboženských spoločností v slovenskej spoločnosti sa na registráciu viaže pomerne široké spektrum práv, ktoré napr. v krajinách Európskej únie cirkvi nemajú. Nakoľko však úprava vzťahov štátu a cirkví je autonómnou záležitosťou každej členskej krajiny Európskej únie je v kompetencii Slovenskej republiky určenie pravidiel pre nadobudnutie registračného statusu. 
Vývoj v poslednom období poukázal na isté nedostatky registračného procesu a preto Ministerstvo kultúry SR podporuje návrh novelizácie zákona č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z. z., ktorý predkladajú poslanci Národnej rady Slovenskej republiky Ján Podmanický a Ľudmila Mušková. Cieľom návrhu je predovšetkým spresnenie podmienok registrácie, a to tým, že návrh na registráciu bude možné predložiť ak cirkev preukáže, že sa k nej hlási najmenej 20 tisíc jej plnoletých členov. Uvedené ustanovenie by malo čiastočne zamedziť registrácii tých subjektov, ktoré by zneužívali postavenie a práva plynúce z registrácie. 

Záver:
 	Vzhľadom na uvedené Ministerstvo kultúry SR odporúča vysloviť súhlas s predmetným návrhom novelizácie zákona č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z. z.